Jbé Kruger hou nie gewoonlik baie daarvan om strooijonker op die gholfbaan te speel nie, maar Sondag het dit hom hoegenaamd nie geskeel nie.
Want saam met die gesamentlike tweede plek wat die 30-jarige Johannesburger in die Singapoer Ope behaal het, het ’n welkome bonus gekom: ’n uitnodiging om in Julie in die Britse Ope by Royal Birkdale te speel.
“Ek dink dis die beste tweede plek wat ek nog ooit behaal het,” het ’n ingenome Kruger aan The Nation gesê. “Dit sal die tweede keer wees wat ek in die Britse Ope speel en ek is baie opgewonde.
“Dis altyd vir my ’n wonderwerk-week in Singapoer. Ek beskou die baan as een van my drie gunstelinge in die wêreld. Ek het (Sondag) net my bes gedoen en nie eens gedink aan wen nie, want ek slaan die bal nie die laaste paar weke baie goed nie.”